Marianne Jelved (RV), 2003-04-09:
Da den radikale ordfører, fru Elisabeth Arnold, ikke kan være til stede i dag, har jeg fået opgaven.
Jeg tror, alle er enige om, at retsstaten er fundamentet for hvert eneste menneskes frihed og sikkerhed.
Det er den samme idé, der går igen, når vi siden Anden Verdenskrig fælles i den vestlige verden har forsøgt at bygge det internationale retssamfund op, fordi vi er klar over, at det skal til, for at vi kan nyde den beskyttelse af freden og af befolkningerne og af menneskerettighederne, som et internationalt retssamfund kan give os.
Og det sker jo gennem konventioner og regler.
Det er jo det, vi har svært ved at skabe basis for.
Det tager tid, og vi har brugt mange kræfter både fra dansk side og fra andre landes side
i årenes løb
Når vi gerne vil arbejde for det - og det vil Det Radikale Venstre fortsat og med forøget styrke - så er det, fordi alternativet er, at den stærkestes magt så også er den, der skaber retten.
Det er ikke demokratisk, det er ikke betryggende, og det er i realiteten heller ikke en beskyttelse, som en retsstat skulle være.
Der er ingen tvivl om, at tiderne forandrer sig, vilkårene forandrer sig, der sker nye ting.
Terrorismen, som vi har set den i forbindelse med den 11. september 2001, og som vi har set den i andre situationer, skal bekæmpes med alle kræfter af det internationale samarbejde og samfund. Jeg har noteret mig, at regeringen nøje har fulgt den sag, der er anledning til forespørgslen her i dag, og jeg har selvfølglig også forståelse for, at en regering må følge diplomatiske linjer og veje i et sådant arbejde.
Jeg tror, at det er helt rigtigt, når udenrigsministeren siger, at den pågældende fanges, den danske statsborgers familie har udtrykt sin tilfredshed med det samvirke, der er med Udenrigsministeriet.
Det vil jeg da gerne kvittere over for udenrigsministeren for.
Jeg har også forståelse for, at regeringen og ministeren ikke kan komme ind på den proces, der skal forløbe nu, her i Folketingssalen.
Så langt hen ad vejen har jeg selvfølgelig forståelse
for regeringens stillingtagen og situation.
Men uanset det mener jeg, at når vi nu er venner med USA, og det er vi, uanset om jeg p.t. synes, at USA skulle have handlet lidt anderledes, end det har gjort, så er det en allieret, og det er nogle af vores venner også. Derfor bør regeringen selvfølgelig også prøve at påvirke de beslutninger, der tages.
Vi synes sådan set, det er en vigtig ting, at også den danske regering også i vanskelige situationer gør sig umage med at overbevise vores venner og allierede om, at de internationale konventioner bør holdes, ja, skal holdes.
Det tror vi egentlig også i Det Radikale Venstre at udenrigsministeren mener, og derfor er det lidt overraskende, at regeringspartierne ikke kan stemme for det forslag til vedtagelse, som størstedelen af oppositionen fremsætter i dag, fordi det såmænd meget enkelt siger, at udenrigsministeren opfordres til at gøre en aktiv indsats for, at den danske statsborger indespærret på Guantánamobasen bliver behandlet i henhold til internationale konventioner.
Det er jeg ret sikker på at udenrigsministeren gør, uanset om regeringspartierne stemmer for forslaget her eller ej.